EUROOPAN KOMISSIO Bryssel 21.10.2022 COM(2022) 562 final 2022/0346(NLE) Ehdotus NEUVOSTON TÄYTÄNTÖÖNPANOPÄÄTÖS tilapäisen tuen myöntämisestä Latvian tasavallalle asetuksen (EU) 2020/672 nojalla työttömyysriskien lieventämiseksi hätätilassa covid-19:n leviämisen seurauksena annetun täytäntöönpanopäätöksen (EU) 2020/1351 muuttamisesta



PERUSTELUT 1.EHDOTUKSEN TAUSTA •Ehdotuksen perustelut ja tavoitteet Neuvoston asetuksella (EU) 2020/672 (SURE-asetus) vahvistetaan oikeudellinen kehys unionin taloudellisen avun myöntämisestä jäsenvaltioille, joiden taloudessa on tai joiden taloutta vakavasti uhkaa covid-19:n leviämisen aiheuttama vakava häiriö. SURE-välineen tuella rahoitetaan ensisijaisesti työajan lyhentämisjärjestelyjä tai vastaavia, työntekijöiden ja itsenäisten ammatinharjoittajien suojelemiseen ja sitä kautta työttömyyden ja tulonmenetysten vähentämiseen tähtääviä toimenpiteitä sekä toissijaisesti joitakin terveyteen liittyviä toimenpiteitä erityisesti työpaikalla. Neuvosto myönsi Latvialle 25. syyskuuta 2020 täytäntöönpanopäätöksellä (EU) 2020/1351 taloudellista apua Latvian 7. elokuuta 2020 esittämän pyynnön perusteella täydentääkseen maan kansallisia toimia, joilla se pyrkii lieventämään covid-19:n leviämisen vaikutuksia ja käsittelemään taudin leviämisen sosioekonomisia seurauksia työntekijöille ja itsenäisille ammatinharjoittajille. Latvia pyysi 11. maaliskuuta 2021 uudelleen SURE-asetuksen mukaista unionin taloudellista apua. Tämän pyynnön johdosta neuvoston täytäntöönpanopäätöstä (EU) 2020/1351 muutettiin 23 päivänä huhtikuuta 2021 annetulla neuvoston täytäntöönpanopäätöksellä (EU) 2021/677. Latvia pyysi SURE-asetuksen mukaista unionin taloudellista apua kolmannen kerran 6. lokakuuta 2022. Komissio on SURE-asetuksen 6 artiklan 2 kohtaa noudattaen kuullut Latvian viranomaisia varmistaakseen niiden toteutuneiden ja suunniteltujen julkisten menojen äkillisen ja voimakkaan kasvun, jotka liittyvät suoraan covid-19-pandemiasta johtuviin Latvian työmarkkinatoimenpiteisiin ja terveyteen liittyviin toimenpiteisiin. Tämä koskee erityisesti neuvoston täytäntöönpanopäätöksessä (EU) 2020/1351 tarkoitettuja voimassa olevia toimenpiteitä: Työssäkäynnin keskeyttämään joutuneita työntekijöitä koskevan korvausjärjestelmän soveltamisalaa laajennetaan eri tavoin: i) laajentamalla tukikelpoisuus kauneudenhoitoalan työntekijöihin, ii) laajentamalla tukikelpoisuus henkilöihin, jotka ovat muuttaneet verokohteluaan vuodesta 2021 alkaen, iii) parantamalla patentinmaksajia koskevia tukikelpoisuusehtoja ja iv) antamalla tuensaajille mahdollisuus valita tukea haettaessa kahdesta tukikelpoisuuskriteeristä. Järjestelmästä maksetaan lomautetuille työntekijöille tai itsenäisille ammatinharjoittajille korvauksia, joiden suuruus on 50 tai 70 prosenttia heidän palkastaan tai tuloistaan sen mukaan, mikä heidän verojärjestelmänsä on. Tuen vähimmäismäärä on asetettu 500 euroon ja enimmäismäärä 1 000 euroon työntekijää kohti kalenterikuukaudessa. Järjestelmää sovelletaan niihin yrityksiin, itsenäisiin ammatinharjoittajiin ja lisenssimaksun maksajiin, joiden taloudellisesta toiminnasta saamat tulot ovat vähentyneet keskimäärin vähintään 20 prosenttia verrattuna elo–lokakuussa 2020 vallinneeseen tilanteeseen. (b)Työssäkäynnin keskeyttämään joutuneita työntekijöitä koskevaan korvausjärjestelmään on liitetty voimassa oleva lapsilisäjärjestelmä, josta myönnetään lisätukea lomautetuille työntekijöille, joilla on huollettavana olevia lapsia. Etuuden määrä on 50 euroa kuukaudessa lasta kohti. (c)Voimassa olevalla palkkatukijärjestelmällä pidennetään tukikautta 28. helmikuuta 2022 saakka, laajennetaan tukikelpoisuutta antamalla tuensaajille mahdollisuus valita tukea haettaessa kahdesta tukikelpoisuuskriteeristä, poistetaan liiallisten korvausten riski, selvennetään patentinmaksajiin sovellettavia tukikelpoisuusrajoituksia sekä rajoitetaan tukikelpoisuus lokakuun 2021 ja helmikuun 2022 väliseen aikaan sellaisten henkilöiden osalta, joilla on todistus covid-19-rokotuksen saamisesta tai taudin sairastamisesta. Tukea voidaan myöntää työnantajille, joiden tulot mistä tahansa taloudellisesta toiminnasta pienenevät vähintään 20 prosenttia. Järjestelmän mukainen tuki on 50 prosenttia keskimääräisestä kuukausittaisesta bruttopalkasta, mutta enintään 500 euroa kalenterikuukautta kohti. Tukea saavien työnantajien on säilytettävä tuettujen työntekijöiden työpaikat ja täydennettävä palkkatukea tavanomaiseen täyteen palkkaan asti. (d)Voimassa olevaa covid-19-tautiin liittyvää sairausetuutta jatketaan 28. helmikuuta 2022 saakka ja se rajoitetaan henkilöihin, joilla on todistus covid-19-rokotuksen saamisesta tai taudin sairastamisesta tai jotka ovat saaneet lausunnon tarpeesta lykätä covid-19-rokotusta. Valtio maksaa kokonaan sairausetuudet henkilöille, jotka joutuivat jäämään töistä vaaditun omaehtoisen eristäytymisen tai omaehtoisen karanteenin vuoksi, kun tavallisesti työnantaja maksaa osan sairausetuuksista. (e)Voimassa olevalla toimenpiteellä, joka muodostuu vanhemmille ja huoltajille myönnettävistä sairausetuuksista, tuetaan työntekijöitä, jotka eivät voi tehdä etätyötä ja joiden on huolehdittava alle 10-vuotiaista lapsista tai vammaisista henkilöistä koulujen ja päivähoitokeskusten ollessa suljettuina covid-19:n leviämisen vuoksi. Etuus on 60 prosenttia edunsaajan keskipalkasta viimeksi kuluneiden 12 kuukauden ajalta. Edunsaajan työnantajan on todistettava, että etätyö ei ole mahdollista, ja koulun tai kunnan on vahvistettava, että koulu on suljettu tai että päivähoitopalveluja ei ole saatavilla. (f)Voimassa oleva terveydenhuoltomeno, joka liittyy henkilönsuojaimiin ja muihin lääkintätarvikkeisiin, joilla suojellaan julkisen sektorin, erityisesti terveydenhuoltoalan, työntekijöiden terveyttä ja turvallisuutta. (g)Voimassa oleva toimenpide, joka koostuu covid-19-kriisin parissa työskenteleville lääkäreille ja terveydenhuollon työntekijöille maksettavista palkkioista, joilla heitä palkitaan työstään olosuhteissa, joissa riski ja työmäärä ovat kasvaneet. Nämä palkkiot, jotka ovat 20–100 prosenttia kuukausipalkasta, ylittävät julkisen sektorin työntekijöiden sallitut enimmäispalkkiot. Latvia on toimittanut komissiolle asiaankuuluvat tiedot. Toimitetun näytön perusteella komissio ehdottaa neuvostolle, että se hyväksyisi täytäntöönpanopäätöksen SURE-asetuksessa tarkoitetun taloudellisen avun myöntämisestä Latvialle edellä mainittujen toimenpiteiden tukemiseksi. Latvian 6. lokakuuta 2022 pyytämän taloudellisen avun määrä terveyteen liittyvien toimenpiteiden kustannusten kattamiseksi on 70 921 236 euroa.

•Yhdenmukaisuus muiden alaa koskevien politiikkojen säännösten kanssa Ehdotus on kaikilta osin neuvoston asetuksen (EU) 2020/672 mukainen ja tehty sen nojalla. Ehdotuksen lisäksi unionilla on toinen säädös, jonka nojalla jäsenvaltioille annetaan tukea hätätilanteissa: Euroopan unionin solidaarisuusrahaston perustamisesta 11 päivänä marraskuuta 2002 annettu neuvoston asetus (EY) N:o 2012/2002. Euroopan parlamentin ja neuvoston asetus (EU) 2020/461, jolla edellä mainittua säädöstä muutetaan sen soveltamisalan laajentamiseksi kattamaan vakavat kansanterveysuhat sekä rahoituskelpoisten toimien määrittämiseksi, annettiin 30. maaliskuuta 2020. •Yhdenmukaisuus unionin muiden politiikkojen kanssa Ehdotus on osa toimenpiteitä, joita on otettu käyttöön meneillään olevan covid-19-pandemian johdosta. Yksi niistä on koronaviruksen vaikutusten lieventämistä koskeva investointialoite. Sillä täydennetään muita työllisyyttä tukevia välineitä, kuten Euroopan sosiaalirahastoa, Euroopan strategisten investointien rahastoa (ESIR) ja InvestEU-ohjelmaa. Ehdotuksessa käytetään lainanantoa ja -ottoa jäsenvaltioiden tukemiseen covid-19:n leviämisen johdosta. Se on lisätoimenpide, jolla rahoitetaan työajan lyhentämisjärjestelyjä ja vastaavia toimenpiteitä työpaikkojen suojelemiseksi ja siten työntekijöiden ja itsenäisten ammatinharjoittajien suojaamiseksi työttömyysriskiltä. 2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE •Oikeusperusta Välineen oikeusperusta on neuvoston asetus (EU) 2020/672. •Toissijaisuusperiaate (jaetun toimivallan osalta) Ehdotus on annettu jäsenvaltion esittämän pyynnön johdosta, ja se ilmentää eurooppalaista solidaarisuutta, koska sillä myönnetään covid-19:n leviämisestä kärsivälle jäsenvaltiolle unionin taloudellista apua tilapäisten lainojen muodossa. Tällaisella taloudellisella avulla jäsenvaltiota autetaan rahoittamaan työajan lyhentämisjärjestelyjen ja vastaavien toimenpiteiden vuoksi lisääntyneitä julkisia menoja tilapäisesti, jotta se voi suojella työpaikkoja ja suojata siten työntekijöitä ja itsenäisiä ammatinharjoittajia työttömyysriskiltä ja tulonmenetyksiltä. Tällainen tuki auttaa tilanteesta kärsivää väestöä, ja se auttaa myös lieventämään covid-19-kriisin aiheuttamia välittömiä yhteiskunnallisia ja taloudellisia vaikutuksia. •Suhteellisuusperiaate Ehdotus on suhteellisuusperiaatteen mukainen. Siinä ei ylitetä sitä, mikä on tarpeen välineelle asetettujen tavoitteiden saavuttamiseksi. 3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET •Sidosryhmien kuuleminen Ehdotus on pitänyt valmistella kiireellisesti, jotta neuvosto voi hyväksyä sen ajoissa. Tämän vuoksi sidosryhmiä ei ole voitu kuulla. •Vaikutustenarviointi Ehdotuksen kiireellisyyden vuoksi vaikutustenarviointia ei ole tehty. 4.TALOUSARVIOVAIKUTUKSET Komission olisi voitava ottaa lainaa rahoitusmarkkinoilta varojen edelleen lainaamiseksi jäsenvaltioille, jotka pyytävät taloudellista apua SURE-välineestä.

Jäsenvaltioiden takausten lisäksi järjestelyyn sisältyy muita suojatoimia sen rahoitusvakauden varmistamiseksi. Niitä ovat ·tiukka ja varovainen varainhoito; ·lainasalkun kokoaminen siten, että rajoitetaan keskittymisriskiä, vuotuista riskiä ja liiallista altistumista yksittäisten jäsenvaltioiden riskeille ja varmistetaan, että apua eniten tarvitseville jäsenvaltioille voidaan myöntää riittävästi varoja; sekä ·mahdollisuus velan jälleenrahoitukseen. 2022/0346 (NLE) Ehdotus NEUVOSTON TÄYTÄNTÖÖNPANOPÄÄTÖS tilapäisen tuen myöntämisestä Latvian tasavallalle asetuksen (EU) 2020/672 nojalla työttömyysriskien lieventämiseksi hätätilassa covid-19:n leviämisen seurauksena annetun täytäntöönpanopäätöksen (EU) 2020/1351 muuttamisesta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen, ottaa huomioon eurooppalaisen hätätilasta aiheutuvien työttömyysriskien lieventämisen tilapäisen tukivälineen (SURE) perustamisesta covid-19:n leviämisen seurauksena 19 päivänä toukokuuta 2020 annetun neuvoston asetuksen (EU) 2020/672 ja erityisesti sen 6 artiklan 1 kohdan, ottaa huomioon Euroopan komission ehdotuksen, sekä katsoo seuraavaa: (1)Neuvosto myönsi Latvialle täytäntöönpanopäätöksellä (EU) 2020/1351 Latvian 7 päivänä syyskuuta 2020 esittämän pyynnön johdosta taloudellista apua lainana, jonka määrä on enintään 192 700 000 euroa, keskimääräinen enimmäismaturiteetti 15 vuotta ja saatavuusaika 18 kuukautta; avulla täydennetään Latvian kansallisia toimia covid-19:n leviämisen vaikutusten lieventämiseksi sekä taudin leviämisestä työntekijöille ja itsenäisille ammatinharjoittajille aiheutuvien sosioekonomisten vaikutusten käsittelemiseksi. (2)Latvian oli määrä käyttää lainaa neuvoston täytäntöönpanopäätöksen (EU) 2020/1351 3 artiklassa tarkoitettujen työajan lyhentämisjärjestelyjen, vastaavien toimenpiteiden ja terveyteen liittyvien toimenpiteiden rahoittamiseen. (3)Neuvosto myönsi Latvialle täytäntöönpanopäätöksen (EU) 2020/1351 muuttamisesta annetulla täytäntöönpanopäätöksellä (EU) 2021/677 Latvian 11 päivänä maaliskuuta 2021 esittämän toisen pyynnön johdosta 112 500 000 euroa lisää taloudellista apua nostamalla lainan enimmäismääräksi 305 200 000 euroa niin, että keskimääräinen enimmäismaturiteetti 15 vuotta ja saatavuusaika 18 kuukautta; avulla täydennetään Latvian kansallisia toimia covid-19:n leviämisen vaikutusten lieventämiseksi sekä taudin leviämisestä työntekijöille ja itsenäisille ammatinharjoittajille aiheutuvien sosioekonomisten vaikutusten käsittelemiseksi. (4)Latvian oli määrä käyttää lisälainaa neuvoston täytäntöönpanopäätöksen (EU) 2020/1351 3 artiklassa tarkoitettujen työajan lyhentämisjärjestelyjen, vastaavien toimenpiteiden ja terveyteen liittyvien toimenpiteiden rahoittamiseen. (5)Covid-19:n vuoksi huomattava osa Latvian työvoimasta on joutunut keskeyttämään työssäkäynnin tai työnhaun. Tämä on johtanut siihen, että täytäntöönpanopäätöksen (EU) 2020/1351 3 artiklan a, c, d, f, g, h ja i kohdassa tarkoitettuihin toimenpiteisiin liittyvät Latvian julkiset menot ovat kasvaneet äkillisesti ja voimakkaasti. (6)Covid-19-pandemia ja Latvian vuosina 2020, 2021 ja 2022 toteuttamat poikkeukselliset toimenpiteet pandemian ja sen sosioekonomisten ja terveyteen liittyvien vaikutusten rajoittamiseksi ovat vaikuttaneet ja vaikuttavat edelleen perinpohjaisella tavalla maan julkiseen talouteen. Vuonna 2020 Latvian julkisen talouden alijäämä oli 4,5 prosenttia ja julkinen velka 43,3 prosenttia suhteessa bruttokansantuotteeseen (BKT), ja vuoden 2021 lopussa alijäämä oli kasvanut 7,3 prosenttiin ja velka 44,8 prosenttiin. Komission kevään 2022 talousennusteen mukaan Latvian julkisen talouden alijäämä on vuoden 2022 lopussa 7,2 prosenttia ja julkinen velka 47,0 prosenttia suhteessa BKT:hen. Komission kesän 2022 väliennusteen mukaan Latvian BKT:n ennustetaan kasvavan 3,9 prosenttia vuonna 2022. (7)Latvia pyysi 6 päivänä lokakuuta 2022 unionilta 167 607 000 euron taloudellista lisäapua täydentääkseen edelleen vuosina 2020, 2021 ja 2022 aloittamiaan kansallisia toimia, joilla se pyrkii lieventämään covid-19:n leviämisen vaikutuksia ja käsittelemään taudin leviämisen sosioekonomisia seurauksia työntekijöille ja itsenäisille ammatinharjoittajille. Latvia on ottanut käyttöön ja/tai edelleen jatkanut useita työajan lyhentämisjärjestelyjä ja vastaavia toimenpiteitä, jotka esitetään johdanto-osan 8–12 kappaleessa.

(8)Työssäkäynnin keskeyttämään joutuneita työntekijöitä koskevaa korvausjärjestelmää sovelletaan sellaisiin yrityksiin, itsenäisiin ammatinharjoittajiin ja lisenssimaksun maksajiin, joiden taloudellisesta toiminnasta saamat tulot ovat pienentyneet keskimäärin vähintään 20 prosenttia verrattuna elo–lokakuussa 2020 vallinneeseen tilanteeseen. Järjestelmästä maksetaan lomautetuille työntekijöille tai itsenäisille ammatinharjoittajille korvauksia, joiden suuruus on 50 tai 70 prosenttia heidän palkastaan tai tuloistaan sen mukaan, mikä heidän verojärjestelmänsä on. Tuen vähimmäismäärä on asetettu 500 euroon ja enimmäismäärä 1000 euroon työntekijää kohti kalenterikuukaudessa. Järjestelmä on perustettu valtioneuvoston asetuksella nro 709 ”asetukset veronmaksajille työnkeskeytyksen vuoksi maksettavasta avustuksesta heidän toimintansa jatkamiseksi covid-19-kriisin olosuhteissa” (annettu 24 päivänä marraskuuta 2020 ja muutettu 12 päivänä tammikuuta 2021, 19 päivänä tammikuuta 2021, 4 päivänä helmikuuta 2021 ja 26 päivänä helmikuuta 2021). Toimenpiteellä laajennetaan täytäntöönpanopäätöksen (EU) 2020/1351 3 artiklan a alakohdassa tarkoitettu järjestelmä kattamaan kauneudenhoitoalan työntekijät sekä henkilöt, jotka ovat muuttaneet verokohteluaan vuodesta 2021 alkaen, minkä lisäksi sillä parannetaan patentinmaksajien tukikelpoisuusehtoja ja annetaan tuensaajille mahdollisuus valita tuen hakemista varten kahdesta tukikelpoisuuskriteeristä. (9) Työssäkäynnin keskeyttämään joutuneita työntekijöitä koskevaan korvausjärjestelmään on liitetty täytäntöönpanopäätöksen (EU) 2020/1351 3 artiklan c alakohdassa tarkoitettu lapsilisäjärjestelmä, jota varten Latvia hakee lisätukea. Etuus, joka on 50 euroa kuukaudessa lasta kohti, on lisätukea työssäkäynnin keskeyttämään joutuneille työntekijöille, joilla on oikeus huollettavien perusteella myönnettävään henkilökohtaiseen tuloverovähennykseen. Tukitoimenpidettä on jatkettu ’1 päivänä joulukuuta 2020 annetulla valtioneuvoston määräyksellä nro 706 ”ennakoimattomiin tapahtumiin tarkoitettuja varoja koskevan valtion talousarvio-ohjelman varojen kohdentamisesta”’ ja ’11 päivänä tammikuuta 2021 annetulla valtioneuvoston määräyksellä nro 15 ”ennakoimattomiin tapahtumiin tarkoitettuja varoja koskevan valtion talousarvio-ohjelman varojen kohdentamisesta’’’. Toimenpidettä voidaan pitää asetuksessa (EU) 2020/672 tarkoitettua työajan lyhentämisjärjestelyä vastaavana toimenpiteenä, koska se tarjoaa työntekijöille ja itsenäisille ammatinharjoittajille tulotukea lastenhoitokustannusten kattamiseksi koulujen ollessa suljettuina, joten vanhemmat voivat jatkaa työntekoa eikä heidän työsuhteensa vaarannu. (10) Palkkatukijärjestelmästä voidaan myöntää tukea työnantajille, joiden tulot mistä tahansa taloudellisesta toiminnasta pienenevät vähintään 20 prosenttia. Järjestelmän mukainen tuki on 50 prosenttia keskimääräisestä kuukausittaisesta bruttopalkasta, mutta enintään 500 euroa kalenterikuukautta kohti. Tukea saavien työnantajien on säilytettävä tuettujen työntekijöiden työpaikat ja täydennettävä palkkatukea tavanomaiseen täyteen palkkaan asti. Järjestelmä on perustettu valtioneuvoston asetuksella nro 675 ”veronmaksajille työnkeskeytyksen vuoksi maksettavasta avustuksesta heidän toimintansa jatkamiseksi covid-19-kriisin olosuhteissa” (annettu 10 päivänä marraskuuta 2020 ja muutettu 12 päivänä tammikuuta 2021, 1 päivänä huhtikuuta 2021, 26 päivänä lokakuuta 2021, 9 päivänä marraskuuta 2021, 30 päivänä marraskuuta 2021, 7 päivänä joulukuuta 2021, 23 päivänä joulukuuta 2021 ja 11 päivänä tammikuuta 2022) ja valtioneuvoston määräyksellä nro 128 ”ennakoimattomiin tapahtumiin tarkoitettuja varoja koskevan valtion talousarvio-ohjelman varojen kohdentamisesta”. Toimenpiteellä jatketaan täytäntöönpanopäätöksen (EU) 2020/1351 3 artiklan d alakohdassa tarkoitetun järjestelmän tukikautta ja laajennetaan tukikelpoisuutta antamalla tuensaajille mahdollisuus valita tukea haettaessa kahdesta tukikelpoisuuskriteeristä, poistetaan liiallisten korvausten riski, selvennetään patentinmaksajiin sovellettavia tukikelpoisuusrajoituksia sekä rajoitetaan tukikelpoisuus lokakuun 2021 ja helmikuun 2022 väliseen aikaan sellaisten henkilöiden osalta, joilla on todistus covid-19-rokotuksen saamisesta tai taudin sairastamisesta. (11) Covid-19:ään liittyvässä sairausetuusjärjestelmässä säädetään valtion maksamista sairausetuuksista henkilöille, jotka joutuivat jäämään töistä vaaditun omaehtoisen eristäytymisen tai omaehtoisen karanteenin vuoksi, kun tavallisesti työnantaja maksaa osan sairausetuuksista. Järjestelmä on perustettu ”äitiys- ja sairausvakuutuksista” annetun lain muutoksella (hyväksytty 20 päivänä maaliskuuta 2020 ja muutettu 12 päivänä marraskuuta 2020, 4 päivänä marraskuuta 2021 ja 13 päivänä tammikuuta 2022). Toimenpiteellä jatketaan täytäntöönpanopäätöksen (EU) 2020/1351 3 artiklan g alakohdassa tarkoitettujen covid-19-tautiin liittyvien sairausetuuksien tukikautta, rajoitetaan tukikelpoisuus henkilöihin, joilla on todistus covid-19-rokotuksesta tai taudin sairastamisesta tai jotka ovat saaneet lausunnon tarpeesta lykätä covid-19-rokotusta, ja täsmennetään tapaukset ja olosuhteet, joissa työnantajien olisi vastattava työntekijän palkallisesta sairausloma ilman valtiontukea. (12)Vanhemmille ja huoltajille myönnettävillä sairausetuuksilla tuetaan työntekijöitä, jotka eivät voi työskennellä etänä ja joiden on huolehdittava alle 10-vuotiaista lapsista tai vammaisista henkilöistä koulujen ja päivähoitokeskusten ollessa suljettuina covid-19:n leviämisen vuoksi. Toimenpidettä voidaan pitää asetuksessa (EU) 2020/672 tarkoitettua työajan lyhentämisjärjestelyä vastaavana toimenpiteenä, koska sillä tarjotaan toimeentulotukea vanhemmille ja huoltajille, joiden on hoidettava lapsia tai vammaisia henkilöitä koulujen ja päivähoitokeskusten ollessa suljettuina, ja autetaan säilyttämään työpaikkoja varmistamalla, ettei heidän tarvitse lopettaa työsuhdettaan. Sairausetuuksista säädetään ’”äitiys- ja sairausvakuutuksesta annettuun lakiin” 26 päivänä marraskuuta 2020 tehdyllä muutoksella’ ja ’1 päivänä joulukuuta 2020 annetulla valtioneuvoston määräyksellä nro 707 ”ennakoimattomiin tapahtumiin tarkoitettuja varoja koskevan valtion talousarvio-ohjelman varojen kohdentamisesta”’ sekä ’11 päivänä tammikuuta 2021 annetulla valtioneuvoston määräyksellä nro 13 ”ennakoimattomiin tapahtumiin tarkoitettuja varoja koskevan valtion talousarvio-ohjelman varojen kohdentamisesta”’. Latvia pyytää lisätukea tälle täytäntöönpanopäätöksen (EU) 2021/677 3 artiklan h alakohdassa tarkoitetulle voimassa olevalle toimenpiteelle. (13)Latvia myös jatkoi edelleen tai muutti useita terveyteen liittyviä toimenpiteitä covid-19-kriisin torjumiseksi. Tämä koskee erityisesti johdanto-osan 14 ja 15 kappaleessa esitettyjä toimenpiteitä. (14)Terveydenhuoltoon liittyviä menoja on kohdennettu julkisen sektorin työntekijöiden henkilönsuojaimiin, joilla varmistetaan turvallinen työympäristö niille, jotka altistuvat covid-19-viruksille. Järjestelmä on perustettu ’valtioneuvoston asetuksella nro 380 ”asetukset resursseista epidemiaturvallisuuden varmistamiseksi ensisijaisten laitosten ja tarpeiden luetteloon kuuluvissa laitoksissa”’ (annettu 9 päivänä kesäkuuta 2020). Latvia pyytää lisätukea tälle täytäntöönpanopäätöksen (EU) 2020/1351 3 artiklan f alakohdassa tarkoitetulle voimassa olevalle toimenpiteelle. (15)Covid-19-kriisin parissa työskenteleville lääkäreille ja terveydenhuollon työntekijöille maksettavilla palkkioilla, joiden suuruus on 20–100 prosenttia kuukausipalkasta, palkitaan työn tekemisestä olosuhteissa, joissa riski ja työmäärä ovat suuremmat; näistä palkkioista määrätään 27 päivänä maaliskuuta 2020 annetussa valtioneuvoston määräyksessä nro 136 ja 6 päivänä marraskuuta 2020 annetussa valtioneuvoston määräyksessä nro 656 ”ennakoimattomiin tapahtumiin tarkoitettuja varoja koskevan valtion talousarvio-ohjelman varojen kohdentamisesta”, ’8 päivänä joulukuuta 2020 annetussa valtioneuvoston määräyksessä nro 743 ”poikkeusolojen julistamisesta” 6 päivänä marraskuuta 2020 annetun valtioneuvoston määräyksen nro 655 muuttamisesta’” ja ’21 päivänä tammikuuta 2021 annetussa valtioneuvoston määräyksessä nro 37 ”ennakoimattomiin tapahtumiin tarkoitettuja varoja koskevan valtion talousarvio-ohjelman varojen kohdentamisesta’”. Nämä palkkiot täydentävät valtion ja paikallishallinnon virkamiesten ja työntekijöiden palkoista annetussa laissa vahvistettua enimmäispalkkiota. Toimenpiteellä tuetaan työllisyyttä varmistamalla työntekijöiden terveysturvallisuus ja keskeisten julkisten palvelujen jatkuvuus. Latvia pyytää lisätukea tälle täytäntöönpanopäätöksen (EU) 2020/1351 3 artiklan i alakohdassa tarkoitetulle voimassa olevalle toimenpiteelle. (16)Latvia täyttää taloudellisen avun pyytämiselle asetuksen (EU) 2020/672 3 artiklassa säädetyt edellytykset. Latvia on toimittanut komissiolle asianmukaisen näytön siitä, että toteutuneet ja suunnitellut julkiset menot ovat 1 päivästä helmikuuta 2020 kasvaneet 508 124 069 euroa covid-19:n leviämisen sosioekonomisten vaikutusten korjaamiseksi toteutettujen kansallisten toimenpiteiden vuoksi. Tämä merkitsee äkillistä ja voimakasta kasvua, sillä se liittyy sellaisten suoraan työajan lyhentämisjärjestelyihin ja vastaaviin toimenpiteisiin liittyvien, voimassa olevien kansallisten toimenpiteiden jatkamiseen tai muuttamiseen, jotka kattavat merkittävän osan Latvian yrityksistä ja työvoimasta. Latvia aikoo rahoittaa julkisten menojen kasvusta 35 317 069 euroa omilla varoillaan. (17)Komissio on asetuksen (EU) 2020/672 6 artiklan mukaisesti kuullut Latviaa ja varmistanut niiden toteutuneiden ja suunniteltujen julkisten menojen äkillisen ja voimakkaan kasvun, jotka liittyvät suoraan covid-19:n leviämiseen liittyviin työajan lyhentämisjärjestelyihin ja vastaaviin toimenpiteisiin sekä asiaankuuluviin terveyteen liittyviin toimenpiteisiin, joihin viitataan 6 päivänä lokakuuta 2022 päivätyssä pyynnössä. (18)Latvian 6 päivänä lokakuuta 2022 esittämässä pyynnössä ja johdanto-osan 14 ja 15 kappaleessa tarkoitettujen terveyteen liittyvien toimenpiteiden menot ovat 70 921 236 euroa.

(19)Latvialle olisi sen vuoksi myönnettävä taloudellista apua maan auttamiseksi selviytymään covid-19:n leviämisen aiheuttaman talouden vakavan häiriön sosioekonomisista vaikutuksista. Komission olisi tehtävä päätökset erien ja osaerien maturiteeteista, suuruudesta ja maksamisesta tiiviissä yhteistyössä kansallisten viranomaisten kanssa. (20)Koska täytäntöönpanopäätöksessä (EU) 2020/1351 ilmoitettu saatavuusaika on päättynyt, lisärahoitustuelle on asetettava uusi saatavuusaika. Täytäntöönpanopäätöksellä (EU) 2020/1351 myönnettyä 18 kuukauden rahoitustuen saatavuusaikaa olisi pidennettävä 21 kuukaudella, niin että kokonaissaatavuusajan olisi oltava 39 kuukautta ensimmäisestä täytäntöönpanopäätöksen (EU) 2020/1351 voimaantuloa seuraavasta päivästä alkaen. (21)Latvian ja komission olisi otettava tämä päätös huomioon asetuksen (EU) 2020/672 8 artiklan 2 kohdassa tarkoitetussa lainasopimuksessa. (22)Tällä päätöksellä ei saisi rajoittaa sisämarkkinoiden toiminnan vääristymiseen liittyvien mahdollisten menettelyjen, erityisesti perussopimuksen 107 ja 108 artiklan mukaisten menettelyjen, tuloksia. Sillä ei poisteta jäsenvaltioille perussopimuksen 108 artiklan nojalla kuuluvaa velvoitetta ilmoittaa komissiolle mahdollisista valtiontuista. (23)Latvian olisi ilmoitettava komissiolle suunniteltujen julkisten menojen toteutumisesta säännöllisin väliajoin, jotta komissio voi arvioida, missä määrin Latvia on toteuttanut kyseiset menot. (24)Päätös taloudellisen avun myöntämisestä on tehty ottaen huomioon Latvian tämänhetkiset ja odotettavissa olevat tarpeet sekä muiden jäsenvaltioiden asetuksen (EU) 2020/672 nojalla jo toimittamat tai suunnitteilla olevat taloudellisen avun pyynnöt, soveltaen samalla yhdenvertaisen kohtelun, solidaarisuuden, oikeasuhteisuuden ja avoimuuden periaatteita, ON HYVÄKSYNYT TÄMÄN PÄÄTÖKSEN: 1 artikla Muutetaan täytäntöönpanopäätös (EU) 2020/1351 seuraavasti: (1) Muutetaan 2 artikla seuraavasti: a) korvataan 1 kohta seuraavasti: ”1. Unioni asettaa Latvian saataville enintään 472 807 000 euron lainan. Lainan keskimääräinen enimmäismaturiteetti on 15 vuotta.”; b) korvataan 2 kohta seuraavasti: ”2. Tällä päätöksellä myönnetyn taloudellisen avun saatavuusaika on 39 kuukautta tämän päätöksen voimaantuloa seuraavasta päivästä alkaen.” c) korvataan 4 kohta seuraavasti: ”4. Ensimmäinen erä maksetaan sillä edellytyksellä, että asetuksen (EU) 2020/672 8 artiklan 2 kohdassa säädetty lainasopimus on tullut voimaan. Mahdolliset myöhemmät erät maksetaan kyseisen lainasopimuksen ehtojen mukaisesti tai, tapauksen mukaan, ehtona on lainasopimukseen tehdyn lisäyksen tai Latvian ja komission välillä tehdyn, alkuperäisen lainasopimuksen korvaavan muutetun lainasopimuksen voimaantulo.”;